मैं अनुभव करता हूँ कि मेरे विचारों में कोई तारतम्य नहीं है. लेकिन करुँ क्या ? दिमाग ही ऐसा हो गया है. एक बात कहीं की आती है तो दूसरी उससे बिलकुल असम्बद्ध. कल जेम्स हिल्टन का एक उपन्यास पढ़ा Knights without Armour (नाईट विदाउट आरमर) , और मुझे लगा कि जिन्हें हम सबसे ज़्यादा सुख देना चाहते हैं, सबसे ज़्यादा प्यार करते हैं, उन्हें ही सबसे ज़्यादा दुख भी देते हैं. प्यार एक दुधारी तलवार है. दुख सुख दोनो ही बाँटे जाते हैं. लेकिन मेरे जैसे आदमी की ज़िन्दगी में तो प्यार अपने आप में ही एक सुख है. अन्यथा, वह जो मुझसे प्यार करे, उसे दुख ही बाँटना पड़ता है, सहना भी पड़ता है. सुख भी बँटता है पर सुख मैं दे नहीं सकता किसी को.